Frida Karlsson

Frida Elisabeth Karlsson (født 10. august 1999 i Sollefteå) er en svensk langrennsløper som representerer Sollefteå Skidor IF. Hun har tre gull og to bronse fra juniorverdensmesterskapet i langrenn, bronse i stafett fra Nordisk mesterskap i terrengløp 2016, og hun har ett gull, ett sølv og én bronse fra VM i langrenn 2019. Hun vant Tour de Ski 2022/23.


== Karriere ==
Karlsson har bakgrunn fra både friidrett, terrengløp og langrenn, og har konkurrert internasjonalt i alle disse idrettsgrenene. I april 2018 fikk hun en talentpris med en sjekk på 50 000 svenske kroner fra den tidligere skiløperen Johan Olsson og Santander Bank, med tittelen «Framtidens skidlöfte». Prisen ga henne også mulighet til å bruke Johan Olsson som mentor.


=== Sesongen 2014/15 ===
Karlsson deltok i D16-klassen i Ungdoms-SM i februar 2015, og kom der på femteplass på sprinten. I Folksam Cup vant hun parstafetten sammen med Anton Eriksson, og hun fikk bronse på sprinten og sølv i jaktstarten.


=== Sesongen 2015/16 ===
Hun vant D18-klassen i Sollefteå Ski Marathon i januar 2016. Hun vant tre av rennene i Scandic cup 2015/16 (Sveriges langrennscup for juniorer), og vant Scandic cup sammenlagt i klassen D17-18. I Junior-SM vant hun skiatlon i D18-klassen, og hun vant også 5 km. 
Hun deltok i Ungdoms-EM i friidrett 2016, og kom der på sjuendeplass på 3000 meter med tiden 9:53,34.


=== Sesongen 2016/17 ===
Karlsson deltok i Nordisk mesterskap i terrengløp 2016 i Kristiansand i november 2016. Der kom hun på 13.-plass individuelt, og Sverige fikk bronse i lagkonkurransen. I langrenn vant hun fellesstarten i D18-klassen under Junior-SM i mars, og hun kom på andreplass i sprinten, bak Louise Lindström. Hun vant samtlige åtte renn i Scandic cup 2016/17, og vant klassen D17-18 sammenlagt med 300 poeng. 


=== Sesongen 2017/18 ===
I Junior-SM 2018 deltok hun for første gang i D20-klassen, og vant både sprint, fellesstart og distanse (5 km). Hun deltok bare i de to første rennene i Scandic cup 2017/18, og vant begge disse, men endte da på 17.-plass i D20-klassen med 100 poeng totalt.Under junior-VM på ski 2018 i Goms tok hun gull på 10 km duatlon, bronse på sprint og hun gikk på det svenske laget som tok bronse på 4 x 3,3 km stafett.
Hun deltok i Skandinavisk Cup 2017/18 (senior), og fikk der en andreplass og en tredjeplass under Skandinavisk Cup-helgen i Trondheim i februar. Hun endte på 11.-plass sammenlagt i Skandinavisk Cup 2017/18.


=== Sesongen 2018/19 ===
Karlsson deltok i Sesongåpningen i langrenn i Sverige 2018, som var Bruksvallsloppet 2018 i Bruksvallarna, og kom der på andreplass på 10 km klassisk, kun slått av Charlotte Kalla. Hun debuterte i verdenscupen 17. februar 2019 på 10 km klassisk i Cogne.Under junior-VM på ski 2019 i Lahtis tok hun gull både på 5 km fristil og 15 km duatlon og hun gikk på det svenske laget som tok bronse på 4 x 3,3 km stafett. Hun vant fellesstarten i D20-klassen under Junior-SM 2019.
Hun deltok i Ski-VM 2019 i Seefeld. På 15 kilometer skiathlon ble hun beste svenske utøver, og kom på femteplass. På 10 km klassisk gikk hun inn til sølvmedalje, bak Therese Johaug. Hun gikk andre etappe på Sveriges lag som tok gull på 4 x 5 km stafett. De andre på laget var Ebba Andersson, Charlotte Kalla og Stina Nilsson.


=== Sesongen 2019/20 ===
I august 2019 deltok hun i Toppidrettsveka 2019, og kom der på ellevteplass på sprinten, og hun gikk seg opp til sjuendeplass på jaktstarten. Hun deltok også på 25-kilometersløpet, men måtte bryte på grunn av feil på skiene. Alle utøverne fikk utdelt ski av arrangøren, for å gi like konkurransevilkår.Hun deltok ikke i sesongåpningen i langrenn i Sverige 2019 (Bruksvallsloppet 2019), men helgen etter vant hun både 10 km klassisk og 10 km fri teknikk under sesongåpningen i Gällivare. Under verdenscupåpningen i Ruka kom hun på 40.-plass på sprinten og ellevteplass på 10 km klassisk, og etter åttendeplass på jaktstarten endte hun også på åttendeplass totalt i minitouren Ruka Triple. I desember ble det kjent at Karlson ikke oppfylte det svenske landslagets helsekrav, så hun ble nektet å delta i konkurranser en periode. Hun mistet også Tour de Ski.Karlsson konkurrerte ikke i januar, men i slutten av januar mottok hun to priser under den svenske Idrettsgallaen. Hun vant årets gjennombrudd individuelt, og det svenske stafettlaget som vant VM-gull i Seefeld 2019 vant kategorien årets lag. Hun konkurrerte igjen i verdenscupen i Falun andre helgen i februar, og kom der på niendeplass på 10 km fellesstart.
1. mars 2020 fikk hun sin første pallplass i verdenscupen, da hun kom på tredjeplass på 4 x 5 km stafett sammen med Charlotte Kalla, Rebecca Öhrn og Maja Dahlqvist. 7. mars vant hun sin første verdenscupseier, da hun vant 30 km i Holmenkollen.


=== Sesongen 2020/21 ===
Karlson brøt Tour de Ski 2021. Under VM 2021 i Oberstdorf tok hun sølv på 15 km duatlon og på 10 km fristil med intervallstart, i begge renn på plassen bak Therese Johaug. Karlsson tok også bronse på 30 km klassisk.


=== Sesongen 2021/22 ===
Hun representerte Sverige i vinter-OL 2022 i Beijing der hun gikk andre etappe på Sveriges lag som tok bronse på 4 × 5 km stafett. Maja Dahlqvist, Ebba Andersson og Jonna Sundling gikk de øvrige etappene.
Hun vant U23-verdenscupen sesongen 2021/22.


=== Sesongen 2022/23 ===
Hun vant Tour de Ski 2022/23 sammenlagt og tok også to etappeseire.


== Verdenscupseire ==


== Referanser ==


== Kilder ==
Skidresultat.se - Frida Karlsson


== Eksterne lenker ==
(en) Frida Karlsson – Olympedia 
(en) Frida Karlsson – World Athletics 
(en) Frida Karlsson – FIS (langrenn) 
(en) Frida Karlsson – TheSports.org